QRIB IL-KOLLASS Il-Commonwealth ta' Puerto Rico, li huwa territorju Amerikan, naqas milli jħallas lura aktar minn €300 miljun f'bonds li mmaturaw nhar it-Tnejn li għadda. Din hija t-tielet darba li Puerto Rico naqass milli jħallas lura lill-kredituri matul dawn l-aħħar xhur; fatt li qiegħed isaħħaħ l-opinjoni ta' bosta esperti ekonomiċi li l-gżira qiegħda f'xifer ta' kollass finanzjarju. Huwa maħsub li d-dejn ta' Puerto Rico bħalissa hu ta' naqra aktar minn €60 biljun; ammont insostenibbli għal territorju li qiegħed jesperjenza l-għaxar sena konsekuttiva ta' riċessjoni. B'konsegwenza ta' hekk, il-Gvernatur Alejandro Garcia Padilla ddikkjara kriżi umanitarja u talab lill-Kungress Amerikan għall-għajnuna biex jindirizza s-sitwazzjoni. SOSPIŻ MILL-QORTI SUPREMA L-Imħallef tal-Qorti Suprema Brażiljana Teori Zavascki laqa' t-talba tal-prosekutur ġenerali biex jissospendi lill-Ispeaker tal-Kamra tad-Deputati Eduardo Cunha. Id-deċiżjoni ttieħdet hekk kif qiegħed jiġi allegat li Cunha uża l-awtorità tiegħu biex jostakola l-investigazzjonijiet li għaddejjin fil-konfront tiegħu. Dawn l-investigazzjonijiet huma marbutin ma' allegazzjonijiet li huwa rċieva flejjes kbar mingħand il-kumpanija statali Petrobras bl-għan li jaġevola t-tranżazzjonijiet kummerċjali tagħha. Is-sospensjoni ta' Cunha kompliet iżżid l-inċertezza politika fil-pajjiż hekk kif huwa mistenni li l-ġimgħa d-dieħla tkun sospiża wkoll il-President Dilma Rousseff b'konsegwenza ta' vot tas-Senat li jista' jagħti bidu għal investigazzjonijiet kriminali. Rousseff hija akkużata li kisret il-liġijiet baġitarji biex taħbi l-gravità tas-sitwazzjoni ekonomika tal-Brażil qabel l-elezzjoni tal-2014. APPROVAT L-ISEM IL-ĠDID Il-Gvern tar-Repubblika Ċeka approva pjan biex tibda tintuża l-kelma 'Czechia' bħala isem b'kelma waħda għall-pajjiż li se jintuża flimkien mal-isem attwali. Fl-aħħar ġimgħat, dan il-pjan kien diġà rċieva l-appoġġ ta' diversi figuri politiċi prominenti, fosthom il-President Milos Zeman, il-Prim Ministru Bohuslav Sobotka u l-Ispeakers taż-żewġ kmamar tal-Parlament. Għad-differenza ta' ħafna pajjiżi oħra, ir-Repubblika Ċeka m'għandhiex verżjoni ta' isimha b'kelma waħda. Dan il-fatt kien joħloq diversi inkonvenjenzi, speċjalment f'kuntesti diplomatiċi fejn ikunu ppreferuti ismijiet qosra u prattiċi. Fiż-żmien li ġej, il-Gvern tar-Repubblika Ċeka huwa mistenni li jitlob lin-Nazzjonijiet Uniti biex tinkludi l-isem il-ġdid fid-databases tagħha. REFERENDUM SA OTTUBRU Il-Gvern Ungeriż ħabbar li sal-bidu ta' Ottubru ċ-ċittadini ta' dan il-pajjiż se jintalbu jivvutaw f'referendum li se jiddetermina jekk is-sistema ta' kwoti għar-rilokazzjoni tal-immigranti irregolari hix se tkun applikata fl-Ungerija wkoll. Il-pjan inkwistjoni kien approvat tard is-sena l-oħra meta l-fruntieri tal-Unjoni Ewropea esperjenzaw influss kbir ta' immigranti li bosta minnhom kienu ġejjin mil-Lvant Nofsani. Madankollu, numru ta' Stati Membri baqgħu jopponu l-pjan anke wara l-approvazzjoni. Minkejja li l-Unjoni tħoss li għandha d-dritt li timponi l-implimentazzjoni ta' dan il-pjan fuq il-biċċa l-kbira tal-Istati Membri, l-Ungerija qiegħda tgħid li dan mhuwiex minnu għax il-kwistjoni hija waħda relatata mas-sovranità nazzjonali. JIRRIŻENJA F'konferenza tal-aħbarijiet li ta nhar il-Ħamis li għadda, il-Prim Ministru tat-Turkija Ahmet Davutoglu ħabbar li mhux se jerġa' jikkontesta għall-kariga ta' mexxej tal-partit tiegħu fil-kungress li se jsir fit-22 ta' Mejju. Ir-raġuni wara din id-deċiżjoni tidher li hi d-differenzi kbar ta' opinjonijiet li huwa kellu mal-President Recep Tayyip Erdogan. Davutoglu ħabbar id-deċiżjoni tiegħu wara laqgħa li kellu ma' Erdogan stess fejn sar attentat tal-aħħar biex jinstab kompromess. Dawn id-differenzi spikkaw b'mod partikolari meta dan tal-aħħar ipprova jimbotta r-riformi kostituzzjonali li se jnaqqsu l-poter tal-prim ministru u jikkonċentraw aktar poter f'idejn il-presidenza. Huwa mistenni li s-suċċessur tiegħu jkun xi ħadd lest li jattwa l-pjan ta' Erdogan. BYONGJIN Tard din il-ġimgħa ngħata bidu għall-ewwel kungress tal-Partit tal-Ħaddiema tal-Korea ta' Fuq f'36 sena. Minkejja li l-midja internazzjonali kienet mistiedna għal dan l-avveniment, hija ma tħallietx tidħol fil-post fejn qegħdin isiru l-laqgħat ta' dan il-partit. Għaldaqstant, għad m'hemmx konfermi ta' x'inhu għaddej wara l-bibien magħluqa tal-kungress. Madankollu, hemm spekulazzjoni qawwija li t-temi prinċipali tal-kungress huma t-tisħiħ tal-programm nukleari kif ukoll l-iżvilupp ekonomiku tal-Korea ta' Fuq; strateġija doppja magħrufa bħala 'Byongjin'. Barra minn hekk, il-mexxej tal-pajjiż Kim Jong-un huwa mistenni li jħabbar diversi bidliet fit-tmexxija tal-partit fejn se jdaħħal aktar persuni leali lejh biex ikompli jsaħħaħ il-pożizzjoni tiegħu.